paragraph_text: Kao krajobrazni arhitekt, Kent je jedan od začetnika engleskog perivoja. Njegov novi stil 'prirodnog' (pejsažnog) perivoja revolucionarizirao je osmišljanje vrtova i imanja. Njegova ostvarenja Chiswick House, Stowe House i Rousham House označavaju predromantičnu etapu pejsažnoga perivoja u kojem je važan sadržaj. Perivoji obiluju scenama romantičnih slikarskih veduta, hramovima, spiljama, ruševinama, paladijanskim mostovima i eksedrama. Sve je bilo podređeno stvaranju raspoloženja i doživljaja u naturalističkom stilu koji je bio njegov najveći doprinos povijesti perivojne arhitekture. Jedini Kentov nedostatak bio je manjak tehničkih znanja i znanja o hortikulturi.